Et stort antal fugle i det centrale Aalborg er blevet forgiftet med chloralose. Det oplyser Nordjyllands Politi . Giftstoffet bruges til bekæmpelse af gnavere, og siden januar har blandt andre Dyrenes Beskyttelse, Aalborg Kommune og Falck indsamlet flere hundrede fugle, som enten var døde eller syge og måtte aflives. - Dyrlægerne, der har stået for undersøgelsen af dyrene, har særligt observeret, at fuglenes maver var meget fyldte med foder, hvilket også er et tegn på forgiftning, da syge fugle normalt ikke vil indtage foder i sådanne mængder for så at dø umiddelbart efter. Giftstoffet, som blev fundet i maven på fuglene, var blandet med knust foder, brød og gryn, siger leder af Dyrevelfærdssektionen ved Nordjyllands Politi, politikommissær Henrik Jensen. Derfor har Dyrevelfærdssektionen indledt en efterforskning af sagen. - Jeg kan godt være bekymret for, at der kan være efterladt giftstoffer, som kan betyde yderligere forgiftninger af dyrene – og jeg finder det forkasteligt, hvis man ved en bevidst handling har efterladt giftstof i det offentlige rum på den her måde, siger Henrik Jensen. Hold øje med børn Politiet opfordrer aalborgenserne til at være ekstra opmærksomme og passe ekstra på små børn, der leger på steder i byen, hvor der sker fodring af fugle. Stoffet er dog ikke farligt for mennesker at indtage i små doser. Måger og krager ramt Ud af de mere end 200 døde og syge fugle, der er indsamlet i Aalborg er en fjerdedel måger og kragefugle - resten er alt fra svaner til rovfugle og vandfugle. Så selvom det kan være måger, der har været målet for giftstoffet, har det altså ramt mange arter - fordi de er ådselsædere og på den måde indtager stoffet. - Hvis man som borger finder mistænkeligt foder eller andet relevant for sagen – eller har man oplysninger om, hvem som kan stå bag spredning af giftstoffer i Aalborg – skal man ringe til os på telefon 114, siger Henrik Jensen.

Referat:
Fugleinfluenza har været under mistanke ved fundet af døde og syge fugle i Aalborg midtby - men forklaringen er en anden, oplyser politiet.